Here is a page extracted from Wikipedia that may contain CSS, HTML, and a lot of unformatted text.

Title: ثوره عالميه
Content: الثوره العالميه مصطلح سياسى بيستخدم فى الماركسيه لوصف القضاء على الراسماليه فى كل دول العالم كله عن طريق الثورات المتنظمه.الثورات دى مش لازم تحصل ورا بعض او يكونوا مرتبطين ببعض , بس لما تقوم الثوره فى بلد بتغير النظام الماشى و تقضى على وجود الراسماليه من اساسه فى الدولة ,اللى الثوار قاموا بثوره فيها, و يفضل الحال على كدا لحد ما يتقضى على الراسماليه فى الدنيا و طبقة البروليتاريا تتحكم فى وسايل الانتاج.الهدف الرئيسى و الاخير للثوره العالميه انها تشكل عالم اشتراكى و بعدين دوله شيوعيه واحده بتضم كل دول العالم و يبقى العالم كله دولة واحده.

التاريخ 

بعد الحرب العالميه الاولى و بالتحديد بعد الثوره البلشفيه , اللى حصلت فى روسيا بقيادة لينين و تروتسكى , طلعت موجه ثوريه على العالم و بالتحديد على اوروبا , اللى اتعرفت باسم ثورات 1917 -1923 , بقيادة الشيوعيين و الاشتراكيين اللى ثاروا على انظمة الحكم فى بلادهم بعد ما اتشجعوا و شاف ان الموضوع ممكن بعد الثوره اللى حصلت فى روسيا , و اللى قدروا انهم يكسبوا و يحققوا مطالبهم و الايديولوجيا بتاعتهم , بس فشلوا انهم يحافظوا عليها على المستوى البعيد, ما بين سنة 1918 و سنة 1919 , الثورات اللى قامت فى دول اوروبيه مختلفه وضحت و اكدت ان الراسماليه ممكن فعلا تتقضى عليها فى كل دول العالم , خصوصا و ان الدول الاوروبيه بتسيطر و محتله بلاد كتير , فلو البلاد الاوروبيه الكبيره دى وقعت حتوقع البلاد اللى محتلاها او عندها نفوذ جامد فيها برضه و بكدا الراسماليه حتتنهار فى العالم. فى الفتره دى العالم كان قريب جدا من دولة اشتراكيه و منها على دولة شيوعيه وحده فى العالم , و كان فيه تفاؤل كبير عند الماركسيين ان افكار كارل ماركس و غيره من الفلاسفه الماركسيين خلاص كلها حتتحقق , بس على غير المتوقع الثوار الاوروبيين اتقضى عليهم و على ثوراتهم واحده ورا التانيه لحد ما فضلوا الثوار الروس لوحدهم . الروس اللى كانوا متوقعين الدوله الشيوعيه , و الدعم من باقى حكومات الدول اللى الثورات حصلت فيها فى اوروبا و اللى سوا حيكونوا العالم الاشتراكى ,لاقوا نفسهم لوحدهم و معندهمش امكانيات عشان يحققوا افكارهم بعد ما المساعده اللى كانوا متوقعينها مجيتش , و طبق جوزيف ستالين , اللى كان رئيس الاتحاد السوفييتى , سياسة اشتراكيه البلد الواحده و افكاره هو اللى اتعرفت باسم الستالينيه , اللى رفضها اغلب الشيوعيين و اولهم تروتسكى و اللى دخلته فى خلاف و صراع مع ستالين.

فلسفه سياسيه
ماركسيه
شيوعيه